
Parlamentul României

Camera Deputaţilor

Comisia pentru muncă şi protecţie socială
	Bucureşti,
	26 iunie 2019

	Nr.
	4c-9/173


Către
BIROUL PERMANENT AL CAMEREI DEPUTAŢILOR
Vă înaintăm, alăturat, raportul asupra proiectului de Lege pentru completarea art.139 din Legea nr.53/2003 – Codul Muncii, trimis Comisiei pentru muncă şi protecţie socială în procedură obişnuită, cu adresa 
nr. PLx 125/2019 din 13 martie 2019, pentru dezbatere şi examinare în fond.
PREŞEDINTE,
ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	26 iunie 2019

	Nr.
	4c-9/173


R A P O R T

asupra proiectului de Lege pentru completarea art.139 din Legea nr.53/2003 – Codul Muncii
În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. PLx 125/2019 din 13 martie 2019, cu dezbaterea pe fond, în procedură obişnuită, a proiectului de Lege pentru completarea art.139 din Legea nr.53/2003 – Codul Muncii.
Proiectul de lege are ca obiect de reglementare completarea art.139 din Legea nr.53/2003 - Codul muncii, republicată, cu modificările şi completările ulterioare, cu un nou alineat, alin.(4), prin care se propune ca Guvernul să stabilească prin hotărâre, până la data de 15 ianuarie a fiecărui an, zilele de muncă pentru care se acordă zile libere, care preced şi care succed sărbătorile legale, respectiv zilele în care se recuperează acestea.
Proiectul de lege a fost adoptat de Senat în şedinţa din 11 martie 2019.

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1175/12.12.2018)

· avizul Consiliului Economic şi Social (nr.5979/27.11.2018)

· avizul favorabil al Comisiei pentru buget, finanţe şi bănci (nr.4c-2/196/13.05.2019)

· avizul negativ al Comisiei juridice, de disciplină şi imunităţi (nr.4c-13/224/26.03.2019)

· avizul favorabil al Comisiei pentru drepturile omului, culte şi problemele minorităţilor naţionale 
(nr.4c-6/221/20.03.2019)

· avizul negativ al Comisiei pentru egalitatea de şanse pentru femei şi bărbaţi (nr.4c-20/134/02.04.2019)

· punctul de vedere, negativ, al Guvernului (nr.444/01.04.2019).

La dezbaterile care au avut loc în şedinţele din 25 şi 26 iunie 2019 a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, domnul Adrian Marius Rândunică – Secretar de Stat, Ministerul Muncii şi Justiţiei Sociale. 
La lucrări au fost prezenţi membrii comisiei conform listei de prezenţă.

Raportul comisiei a fost adoptat cu unanimitate de voturi.

Proiectul de lege face parte din categoria legilor organice, conform prevederilor art.73 alin.(3)  din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor, Comisia propune Plenului Camerei Deputaţilor, adoptarea proiectului de lege cu amendamente, redate în anexele care fac parte integrantă din prezentul raport. 



PREŞEDINTE,





SECRETAR,




Adrian Solomon





Violeta Răduţ 
Întocmit,

Consilier parlamentar Lidia Vlădescu

ANEXA NR.1
AMENDAMENTE ADMISE

În urma dezbaterilor, Comisia propune adoptarea proiectului de lege cu următoarele amendamente:
	Nr. crt.
	Text

adoptat de Senat
	Text propus de Comisie

(autor amendament)
	Motivare

	1. 
	Titlul legii

Lege pentru completarea art.139 din Legea nr.53/2003 – Codul Muncii

	Lege pentru completarea art.139 din Legea nr.53/2003 – Codul muncii
Autori: membrii comisiei 

	Pentru respectarea normelor de tehnică legislativă.


	2. 
	Articol unic. - La articolul 139 din Legea nr.53/2003 - Codul Muncii, republicată în Monitorul Oficial al României, Partea I, nr.345 din 18 mai 2011, cu modificările şi completările ulterioare, după alineatul (3) se introduce un nou alineat, alin.(4), cu următorul cuprins:

	Articol unic. – După alineatul (3) al articolului 139 din Legea nr.53/2003 - Codul Muncii, republicată în Monitorul Oficial al României, Partea I, nr.345 din 18 mai 2011, cu modificările şi completările ulterioare, se introduce un nou alineat, alineatul (4), cu următorul cuprins:
Autori: membrii comisiei 


	Pentru respectarea normelor de tehnică legislativă.

	3. 
	”(4) Până la data de 15 ianuarie a fiecărui an, Guvernul stabileşte, prin hotărâre a Guvernului, zilele de muncă pentru care se acordă zile libere, care preced şi care succed sărbătorilor legale, respectiv zilele în care se recuperează acestea.”


	”(4) Până la data de 15 ianuarie a fiecărui an, se stabilesc prin hotărâre a Guvernului, pentru personalul din sistemul bugetar, zilele lucrătoare pentru care se acordă zile libere, zile care preced şi/sau care succed zilelor de sărbătoare legală în care nu se lucrează, prevăzute la alin.(1), precum şi zilele în care se recuperează orele de muncă neefectuate.”

Autori: membrii comisiei 


	Pentru evitarea încălcării prevederilor art.45 din Constituţie, se propune reconsiderarea prevederilor, în sensul limitării sferei personale de aplicare la angajatorii şi personalul din sectorul bugetar.

Preluarea observaţiilor din avizul Consiliului Legislativ.

Pentru a conferi precizie normei, precum şi pentru respectarea stilului normativ.




ANEXA NR.2

AMENDAMENTE RESPINSE
În urma dezbaterilor, Comisia a respins următoarele amendamente:
	Nr. crt.
	Text

iniţial
	Text propus
(autor amendament)
	MOTIVARE

1. Argumente susţinere
2. Argumente respingere
	Camera decizională

	1. 
	Articol unic. - La articolul 139 din Legea nr.53/2003 - Codul Muncii, republicată în Monitorul Oficial al României, Partea I, nr.345 din 18 mai 2011, cu modificările şi completările ulterioare, după alineatul (3) se introduce un nou alineat, alin.(4), cu următorul cuprins:
”(4) Până la data de 15 ianuarie a fiecărui an, Guvernul stabileşte, prin hotărâre a Guvernului, zilele de muncă pentru care se acordă zile libere, care preced şi care succed sărbătorilor legale, respectiv zilele în care se recuperează acestea.”


	Articol unic. – După alineatul (3) al articolului 139 din Legea nr.53/2003 - Codul Muncii, republicată în Monitorul Oficial al României, Partea I, nr.345 din 18 mai 2011, cu modificările şi completările ulterioare, se introduc două noi alineate, alineatele (4) şi (5), cu următorul cuprins: 

”(4) Până la data de 15 ianuarie a fiecărui an, Guvernul stabileşte, prin hotărâre a Guvernului, zilele de muncă pentru care se acordă zile libere, care preced şi/sau care succed sărbătorilor legale, respectiv zilele în care se recuperează acestea.

(5) În caz de forţă majoră Guvernul poate modifica Hotărârea de Guvern prevăzută la alin.(4).”

Autor: deputat Erdei-Dolóczki István, UDMR
	1. –

2. Amendamentul încalcă normele de tehnică legislativă. Textul nu se justifică întrucât orice act normativ subsecvent poate fi modificat şi/sau completat de către cel care l-a emis, în limitele prevăzute în actul primar în temeiul căruia a fost elaborat, în funcţie de evenimentele economice, sociale, politice sau de altă natură din perioada respectivă, care nu constituie neapărat cazuri de forţă majoră.
	Camera Decizională

